**Predkladacia správa**

Ministerstvo financií Slovenskej republiky predkladá návrh zákona, ktorým sa mení a dopĺňa zákon č. 199/2004 Z. z. Colný zákon a o zmene a doplnení niektorých zákonov v znení neskorších predpisov ako iniciatívny materiál.

Dôvodom predloženia uvedeného návrhu zákona do legislatívneho procesu sú poznatky z uplatňovania Colného zákona v praxi.

Návrhom zákona sa precizujú ustanovenia Colného zákona, ktoré sa týkajú výkonu colnej kontroly tovaru a výšky súvisiacich nákladov, vypĺňania colného vyhlásenia, oslobodenia od dovozného cla pri tovare dovážanom charitatívnymi a dobročinnými organizáciami, oznámenia sumy colného dlhu a dňa jej platby v prípade úhrady colného dlhu použitím záruky na colný dlh, darovania tovaru alebo veci, pri ktorých colný úrad vykonáva správu majetku vo vlastníctve štátu, doručovania elektronických správ a elektronických dokumentov cez informačné systémy zriadené Európskou úniou. Vypúšťajú sa ustanovenia týkajúce sa žiadostí o vyplatenie vývoznej náhrady a splnomocňovacie ustanovenie na vydanie vykonávacieho predpisu, ktorým je ustanovený vzor ručiteľského vyhlásenie pri ručení vo forme celkovej záruky, dopĺňajú sa ustanovenia týkajúce sa centralizovaného colného konania a zániku nedoplatkov a rozširuje sa zoznam colných letísk o letisko Malacky a letisko Prešov.

Navrhuje sa, aby zákon nadobudol účinnosť 1. júla 2025 okrem čl. I bodu 13, ktorý nadobúda účinnosť 1. januára 2026.

Návrh zákona bol predmetom medzirezortného pripomienkového konania (LP/2024/180). Z dôvodu rozšírenia predmetu úpravy uvedeného návrhu zákona Ministerstvo financií Slovenskej republiky pristúpilo k opakovanému medzirezortnému pripomienkovému konaniu (LP/2024/669). Vyhodnotenie pripomienok je súčasťou predkladaného materiálu.

Na rokovanie Legislatívnej rady vlády Slovenskej republiky sa návrh zákona predkladá bez rozporov.